13 Oshinima oshitiyali oshindhindhilikwedhi, osha li etokolo ndyoka lya li lya ningwa kaalumentu yontumba aalaadhi, lwopetameko lyomumvo 1501, ya toloke Oohapu dhaKalunga momalaka ngoka haga popiwa kaantu. Aatoloki oyendji oya li ya tula oomwenyo dhawo moshiponga sho taya longo iilonga mbika. Aakwangeleka oya li ya geya noonkondo, ya tila kutya pamwe uuna aalumentu naakiintu aanamitima omiwanawa taya lesha Ombiimbeli momalaka gawo, otaya ka tameka okupula omapulo ngaashi: ‘Mbela mOohapu dhaKalunga omwa popiwa ngaa omulilo gweyogolitho? Omwa popiwa ngaa okufutila oonakusa uuna taya fumvikwa? Okufuta aapapa naawilikisita?’ Shika osha li sha geyitha aantu noonkondo. Aawiliki yoongeleka kaya li tuu haya pulwa omapulo ogendji! Ongeleka nayo oya li ya kambadhala okwiipopila. Aalumentu naakiintu oya li ya dhipagwa sho taya tindi omalongo gongeleka, ngoka gamwe gomugo ga li ga kankamena kelongo lyoshipagani lyuufilosofi lyaAristotle naPlato, mboka ya li ko manga Jesus Kristus inaa valwa. Ongeleka oya li ya tokola okugeela neso mboka taya lesha Ombiimbeli; nepangelo olya li lye yi yambidhidha. Elalakano lyayo olya li okusitha aantu uunye kaaya leshe Ombiimbeli nokaaya pule we aakwambepo omapulo. Poompito odhindji oya li ye shi pondola. Nonando ongaaka, aantu oyendji mboka ya li omapenda, oya tindi okupangelwa kuBabiloni oshinene. Oya li ya makele Oohapu dhaKalunga noya li ya hala okutseya oshindji. Aantu oya li ye ende taya manguluka mo melongelokalunga lyiifundja.